정조 6년 · 목
予曰。京畿監司進前。予曰。昨見卿狀啓。祈雨祭以初十日設行云。行祭任於何夜乎。李亨逵曰。今日知委各邑矣。予曰。京中祈雨祭。以初十日設行。則無窘急之慮乎。領議政徐命善曰。若以初十日設行。則當以受香。似或窘急矣。以今觀之。頗有雨意。姑俟今明好矣。予曰。旣命行祭於圻邑。則京中祈雨祭。亦豈少緩乎。命善曰。圻邑姑未行祭。再明日受香。亦無不及之慮矣。亨逵曰。筵退後。臣當以十一日祈雨之意知委矣。予曰。道臣旣以初十日行祭知委。則雖一日之間。何可以退行之意。行會列邑。予曰。祈雨處所。本有定式矣。禮曹有定式乎戶曹判書金華鎭曰。凡貢物元貢。則無論遺在與否。魚鮮上下者。自是定式。而至於紙契貢。以已滿八起。不爲上下矣。有用之時。不給貢價。有違定式。存罷之間。下詢大臣及該堂而決之似好。故敢達矣。予曰。惠堂詳陳所見。民始曰。初當定式。旣自戶曹。則到今存罷。亦當自戶曹決定矣。予曰。八起數滿後。不爲給貢姑舍是。只有歲幣而紙無所用。則宜有變通之道。然今雖如此。來頭事。亦不可䂊知。今以一時不用。遽罷流來貢物。亦甚知何。存罷俱難矣。命善曰。元貢有難猝減。以二起價四千卷上下亦可矣。華鎭曰。貢人雖得四千卷。於渠可謂多幸矣。命善曰。四千卷外。加給一千卷。準五千卷數。亦爲大惠矣。予曰。一千卷加給。似無別般利益矣。命善曰。以二起數定給實好矣。予曰。無用之貢。隨時減罷例也。此旣無用。則猶且仍置亦難。但貢人輩以此聊賴。則一朝革罷。亦甚可矜矣。民始曰。判府事則當初以數滿六千卷。則勿爲給貢爲定矣。予曰。來頭之不用。姑難䂊料。而今以擧條。決其永罷。實甚爲難。且異於生獐貢物矣。生獐全無所用。故卿等筵稟永罷。而以存羊之義。一朔特使進排二首。貢人猶爲稱冤矣。華鎭曰。永罷猝難輕議。而第決其給貢之數好矣。予曰。雖出爲民之意。旣無所用而歲受七千卷。積置朽棄者。殆如孟子所云貉道之說也。明日大臣當入來。入來後商確決定。命善曰。判府事登筵後。更詢處之。果好矣。予曰。丙申定式時。判府事安知六七年後有此移準之事。而減貢之擧也。命善曰。然矣。民始曰。當以八起爲定。而一自移準之後。在彼中者爲之一萬七千卷。在戶曹者又一萬六千卷。恰爲兩八起。方物則不虞之備。綽綽有餘。而更爲上下。實無義意矣。予曰。餘在者爲幾何。華鎭曰。一萬六千卷。己爲捧置。未捧者亦爲六千餘卷矣。久陳紙之留置庫中者。煣濕腐傷。終有空棄之慮。自臣曹取用好矣。予曰。惠堂以爲如何。民始曰。戶曹之名以久陳紙。欲爲取用者。實爲不可。此旣自惠廳給價之物。則自戶曹私用。萬萬不當。 白綿紙旣捧留於戶曹。稱以久陳紙。惟意取用。而又令惠廳每充八起之數。則實是難繼之道矣。予曰。若以久陳紙名色用之。則戶曹其時盡用無餘。以公用用之好矣。華鎭曰。公用以外。臣曺亦豈取用乎。予曰。久陳紙旣是惠廳元貢。則還送惠廳可矣。華鎭曰。久陳紙何難盡送惠廳。而本曹公用紙地。亦甚不少。若以惠廳發賣例。送價取用。亦似好便矣。民始曰。更若給價則久陳紙。勢將自惠廳還推。不可一任戶曹之取用。戶曹若欲取用。以別貿例取用。無妨矣。予曰。丙申以後。更不加卜定。亦無取此紙之事乎。華鎭曰。姑無加卜定之事。而白綿紙則尃以此紙用之矣。民始曰。戶曹亦有白綿紙。而稱以下楮注紙。不爲取用。而每用方物白綿紙。以其不費價而用之故也。予曰。惠堂之言固是矣。戶判之言。亦無怪矣。餘紙送於惠廳。元貢則上下可也。民始曰。今若只以正貢方物之數上下。而紙之出入。一付戶曹。此後雖有別卜定之事。自戶曹擔當擧行。則亦或一道矣。華鎭曰。若依修理契例。專屬戶曹。而雖有加目之時。不爲加卜定於惠廳。自戶曹別貿。則彼此俱便矣。予曰。陳謝別使方物。今旣除減。則實無用紙之例矣。民始曰。此非除方物。乃移準也。予曰。卿誤以移準知之矣。今則旣無方物。雖或罷貢。貢人亦有何辭。有用後可以有貢。而名色旣罷。則自然無貢。然節使一條。猶可用紙。故以罷貢爲如何矣。民始曰。臣果誤認以別使之只令移準矣。若免貢則以今三萬餘卷爲餘儲。又有逐年上下。則可謂用之不竭。更無別卜定之理。貢價之依蔦上下。尤無義矣。予曰。以此遺在紙物。移作他別貿之貢何如。命善曰。凡貢物皆有名色。今若移定。則他貢人似又稱冤矣。予曰。旣自戶曹不用。又不入送彼中。而一年七千卷。公然捧上。使致朽棄於戶曹者。實爲不可。更議罷貢或移用。而凡係別貿。皆以此紙取用好矣。華鎭曰。別貿紙地。皆以此紙用之則誠好矣。惠堂則每以準送別貿價。然後取用爲言矣。民始曰。在前則惠廳只給價而不問紙之出入。自戶曹如用已物。而一自丙申定式之後。革罷曹中之用。而紙之數爻。亦自惠廳勻管。較量八起之盈縮。以爲貢價上下之地。則戶曹何可取用乎。若以爲其後連爲取用云爾。則定式亦無所用矣。華鎭曰。此則惠堂之言。誠慨然矣。戶曹之所進排。旣非私用。則何可貿用於惠廳乎。民始曰。凡事當先觀事面而定其可否。戶判之必欲取用久陳紙。而不令惠廳推尋者。未知其穩當矣。命善曰。俱是公用。則戶曹之不欲貿用於惠廳者亦是矣。民始曰。今若改其判府事丙申酌定擧條。則許其取用。不必持難矣。華鎭曰。白綿紙無他進排之貢。若有內入與別下之時。則例用此紙矣。予曰。白綿紙則無所用處矣。命善曰。無論減貢。從速決定可矣。華鎭曰。臣於藥院。果以此事言于判府事。則以爲久陳紙送于惠廳。元貢則不可處罷云矣。華鎭曰。戶曹所矣米爲萬餘否米。故將難支矣。予曰。當初戶判之出給。不善爲矣。善復曰。庚辰作米。不當於兼料米矣。予曰。然矣。予曰。庚辰作米爲八千石乎。華鎭曰。前失六千石。雖捧價本。二千餘石則其後依前上下於貢價矣。今春又不給此餘米。而以修理契餘米。移給貢價。故所失合爲萬餘石矣。民始曰。戶判所奏。甚不然矣。庚辰作米之見失。非臣所知。至於修理契餘米計減事。當初庚辰米移送之時。司䆃寺添價米千餘石。乃是戶曹上下者。而爲貢人利益之地。每於庚辰米中。自惠廳計減上下。以其餘數移送矣。及其庚辰移送革罷之後。司䆃寺條。自在皮不存之科。當自戶曹直爲上下。而貢人輩稱冤大段。故修理契餘米移送者中。計減上下。則此乃以戶曹米。給戶曹貢價也。戶曹有何見失乎。此事屢煩私酬酌。而楢復如此。必未詳裏面矣。副司直金文淳曰。臣以 禧陵祭器釐正事。向於筵奏中。伏承 下敎。往復禮曹。詳問規例。待其成册畢到。陳達一齊釐正。且以各 陵祭物品數言之。各樣造果茶食等 祭物。俱遵 先祖受敎及禮典所載。長廣尺度。俱有一定之規。而近年制樣不齊。修明舊制宜矣。予曰。以祭器言之。則 禧陵祭物中沙器。與各 陵寢所用鍮器。鍮沙不同。櫻桃則或盛於孟子。或盛於鍾子。而造果則或爲六十九立。或爲四十九立。本有定例。而如是不齊。誠可怪矣。文淳曰。造果立數則 陵屬或使熟手加數高排。故果有多寡之不同矣。予曰。此亦不然。何 陵造果如大藥果。何 陵造果如小藥果。大小厚薄。判然不同。則何 陵陵官能爲申飭而然。何 陵陵官不爲申飭而然耶。尺度初不持往準式。故必有是弊矣。典祀官進去看審造果之時。其尺度本有定制。盛排亦有式例。此專在於看檢之如何矣。予曰。洪奉朝賀曾有講定之式例矣。卿須取見。詳細條烈。造置鍮尺於本寺。依其尺樣。畵送於各 陵寢。使 陵官一遵其式。而藥果之長廣厚薄。亦爲書送。俾無如前不審之弊。文淳曰。藥果于里本有 先朝受敎所定。而于里之上。加排三立則好矣。予曰。甲申所定謄錄。最爲詳備矣。予曰。戶曹似不優給物力。故必有如是之弊。而至如今番祭穢事出矣。發遣該曹解事郞廳。檢察修改可也。華鎭曰。臣以畿伯屢次奉審。多有執頉。俾卽修改。而終不修改。戶曹之不給物力。設有上下之事。 陵官間有不爲修改者。亦甚可悶矣。予曰。祭器久不洗滌。或有煤黑者。或有以香爐盛受飮食云。然則常時必以器皿出用矣。華鎭曰。祭器行祭前。若親監洗滌。俾極精潔。罷祭後。又親監洗滌。善爲封置。則豈有如是之弊。而近來 陵官。率多慢忽。甚爲可悶矣。予曰。今後則祭器之凡有新修改處。發遣戶郞。摘奸以來。予曰。 厚陵祭官。己自畿營差送。則驪州寧陵祭官。初何以自京差出乎。命植曰。當初似以近 陵之故。差送京獻官矣。予曰。京獻宮差送。每不擇人。實有如不祭之嘆矣。一依 齊厚陵享官例。以守令差送甚好矣。華鎭曰。以守令差送。恐或有弊矣。命善曰。如陽智縣監楊州牧使。俱合享官。而 齊厚陵享官之自畿營差送者。旣無其弊。則獨於 寧陵享官之差送守令。慮或爲弊乎。予曰。齊厚陵典祀官。亦自京差遣乎。命善曰。元無自京差送之事。開城經歷。例爲進去矣。予曰。 英陵祭官。以本牧進去乎。命善曰。然矣。予曰。然則 英寧陵祭官。足以分排差遣矣。命植曰。雖以守令似無不足之慮矣。予曰。 英陵祭物。亦自驪州進排乎。魯鎭曰。然矣。予曰。禮判問于畿伯。祭官下去時及祭物擧行事。以草記稟處。太常郎廳差出後。祭品祭器數。詳細盡出。或册子或揭板中。從長爲之。送置各 陵。文淳曰。郞廳自辟之窠。自吏曹作闕。然後可以差出矣。予曰。此則與吏判相議。作窠。魯鎭曰。 宣陵香大廳及典如廳。今幾頹圮。不可不修改。而以 元陵假齋室材木。取用則似好矣。予曰。申飭戶曹。從長修改。文淳曰。 祭享時祭需熟設。專在熟手。而渠輩聊賴至薄。無以激勸。若以某衙門錢物二千兩。貸下於渠輩。使之殖利聊生。則庶有一分可救之道。而此則猝難輕請。臣意則西籍粢盛餘祖三百石零移付戶曹者。限五年請得。限滿後本祖則還送餘剩則付之渠輩。以爲聊賴之地。則似爲大惠矣。予詢大臣。命善曰。熟手之無所聊賴。實如提調所奏。宜有變通之道矣。文淳曰。熟手輩旣無聊賴之道。故今則不學熟手矣。予曰。熟手輩全無所食之物乎。文淳曰。本寺分米條一年之內。一人所食。不過二石。而他無所食矣。命善曰。付渠殖利。亦難保其終無其弊矣。予曰。啇確便否。更爲稟處。大司憲李在協所懷。日前端午帖製進人員懸頉。誠有罪矣。此後則延祥詩端午帖出韻科次。比前差進一兩日事。令政院稟旨定式宜矣。予曰。依爲之。